《怀海昌施定庵范西屏》
清代·张世昌

少日爱赌棋，棋友集如霰。
就中交熟深，施范并云善。
叙地接郊祁，论年同角丱。
始喜迹相亲，久觉情相眷。
自我奕兴疏，致彼来意倦。
范君客金陵，卅载不一面。
施君赋远游，夙约竟忘践。
回忆对垒时，环聚皆俊彦。
真挚舒性情，嘲笑广闻见。
那得重相会，一枰看酣战。

作者简介：世昌字叔京，诸暨人。